ByteDance กำลังดันโซเชียลใหม่ชื่อ Lemon8
Lemon8 เกิดขึ้นมาได้อย่างไร ลงทุนแมนจะเล่าให้ฟัง
25 เม.ย. 2566

ByteDance กำลังดันโซเชียลใหม่ชื่อ Lemon8 /โดย ลงทุนแมน
TikTok มีเจ้าของคือ บริษัท ByteDance ซึ่งตอนนี้กำลังปั้นแพลตฟอร์มใหม่ ที่มีชื่อว่า “Lemon8” เพื่อมาแข่งขันกับ Instagram โดยตรง
ByteDance ใช้เงินอัดโฆษณาแอปอย่างหนัก จนทำให้เมื่อเดือนที่แล้ว Lemon8 ขึ้นมาติด 1 ใน 10 แอปที่มียอดดาวน์โหลดมากที่สุด ในสหรัฐอเมริกา
แล้ว Lemon8 เกิดขึ้นมาได้อย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ByteDance เปิดตัวแพลตฟอร์ม Lemon8 เป็นครั้งแรก ในปี 2020 หรือเมื่อ 3 ปีที่แล้ว
โดยบริษัทได้ไอเดียมาจากแอปคู่แข่งในประเทศจีน 
ที่ชื่อว่า Xiaohongshu เป็นแอปโซเชียลมีเดีย ที่มีคอนเทนต์แนวไลฟ์สไตล์ มีฐานผู้ใช้งานมากกว่า 200 ล้านบัญชี
จริง ๆ แล้ว ByteDance เคยพยายามทำแอปมาสู้กับ Xiaohongshu ในจีนอยู่หลายครั้ง แต่ไม่ประสบความสำเร็จสักเท่าไร จึงตัดสินใจนำสิ่งที่ทำมา ลองหันไปทำตลาดในต่างประเทศแทน
เรื่องนี้คล้าย ๆ กับ LINE ที่บริษัทแม่อยู่ในเกาหลีใต้ แม้จะทำตลาดสู้ Kakao ไม่ได้ แต่ LINE กลับยึดตลาดญี่ปุ่น ไต้หวัน และไทยได้
ส่วน Lemon8 เริ่มจากเปิดให้บริการในญี่ปุ่น และประเทศแถบเอเชียก่อน เพื่อทดลองตลาดในภูมิภาคใกล้เคียง
จากนั้นจึงค่อยขยายไปในสหรัฐอเมริกา และสหราชอาณาจักร เมื่อเดือนกุมภาพันธ์ ปีที่ผ่านมา
แล้ว Lemon8 มีหน้าตา เป็นอย่างไร ?
จริง ๆ แล้ว Lemon8 จะมีหน้าตาคล้าย Xiaohongshu มากที่สุด แต่ถ้าถามถึงแอปนอกประเทศจีนแล้ว ก็คงเป็น Instagram ที่พอจะคล้ายอยู่บ้าง
และแน่นอนว่า ByteDance ที่ถนัดทำฟีด For You โดยใช้อัลกอริทึม คัดเลือกคอนเทนต์ตามความสนใจของผู้ใช้งาน เหมือนกับ TikTok มันก็จะมีฟีดแบบนี้อยู่ใน Lemon8 ด้วย
ในขณะที่อีกข้อแตกต่าง ก็คือ Lemon8 มีลักษณะคอนเทนต์แตกต่างออกไป ตรงที่เน้นคอนเทนต์ การรีวิวไลฟ์สไตล์ในด้านต่าง ๆ ไม่ว่าจะเป็น ร้านอาหาร สถานที่ท่องเที่ยว แฟชั่น และความงาม
ต่างจาก Instagram ที่ส่วนใหญ่แล้ว เรามักจะใช้ลงรูปเกี่ยวกับตัวเราเอง เช่น ลงรูปตอนไปเที่ยว และอัปเดตชีวิตประจำวันผ่าน IG Story
แล้วปัจจุบัน Lemon8 ได้รับความนิยมแค่ไหน ?
ก็ต้องบอกเลยว่ายังมีผู้ใช้งานน้อยอยู่มาก
ล่าสุด Lemon8 มียอดดาวน์โหลดทั่วโลก รวมกันแค่ 17 ล้านครั้ง ซึ่งก็ยังถือว่าเป็นตัวเลขที่น้อยมาก เมื่อเทียบกับ Instagram และ TikTok ที่มียอดดาวน์โหลดระดับพันล้านครั้ง โดยมาจากชาวญี่ปุ่น คิดเป็นสัดส่วน 36.5% ของยอดดาวน์โหลดทั้งหมด เนื่องจากทำตลาดมานานกว่า
สำหรับในสหรัฐอเมริกา Lemon8 เพิ่งเข้าไปทำตลาด อาจจะต้องใช้เวลาในการติดตามผล
ปัจจุบัน Lemon8 มีจำนวนผู้ใช้งานประจำอยู่ราว 5 ล้านบัญชีต่อเดือน ซึ่งถือว่าเป็นตัวเลขที่น้อยมาก
อ่านมาถึงตรงนี้ ก็คงไม่มีใครบอกได้ว่า อนาคตของ Lemon8 จะเติบโตได้มากน้อยแค่ไหน แต่หากเราลองดูจากสถิติที่ผ่านมาของ ByteDance ที่มักจะนำเอาแอปที่ประสบความสำเร็จในประเทศจีน ไปพัฒนาต่อเป็นเวอร์ชันสากล เพื่อให้เข้าถึงฐานผู้ใช้งานทั่วโลก
ไม่ว่าจะเป็น แอปของบริษัทเองอย่าง 
TikTok ที่พัฒนามาจากแอปจีนชื่อว่า Douyin
แอปตัดต่อวิดีโออย่าง CapCut ที่พัฒนามาจากแอปจีนชื่อว่า Jianying
แต่สำหรับ Lemon8 แล้วน่าจะดูเหนื่อยพอควร เพราะต้องสู้กับเจ้าตลาดอย่าง Instagram ที่ครองตลาดไปทั่วโลกแล้ว นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-